31993D0423
L 195/55
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 22 юни 1993 година
за разрешаване на държавите-членки да предвидят дерогации от някои разпоредби на Директива 77/93/ЕИО на Съвета относно изсушения в сушилни камери дървен материал от иглолистни дървесни видове с произход от Съединените американски щати, и за определяне на подробностите за системата за маркиране, която следва да се прилага за изсушения в сушилни камери дървен материал
(93/423/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 77/93/ЕИО на Съвета от 21 декември 1976 г. относно мерките за защита срещу въвеждането в Общността на организми, вредни за растенията или продуктите от растителен произход, и срещу тяхното разпространение в Общността (1), последно изменена с Директива 93/19/ЕИО (2), и по-специално член 14, параграф 3, трето тире от нея,
като взе предвид исканията на държавите-членки,
като има предвид, че съгласно разпоредбите на Директива 77/93/ЕИО поради риска от въвеждане на вредни организми е забранен вносът в Общността на дървен материал от иглолистни дървесни видове (Coniferales) с изключение на дървен материал от Thuja L. и дървен материал под формата на:
-
стърготини, частици, дървени отпадъци или остатъци, получени изцяло или отчасти от тези иглолистни дървесни видове,
-
каси, касети, щайги или бъчви,
-
палети, бокс-палети или други товароносители,
-
подпори за палети, преградки и подпори,
но включително на дървен материал, който не е запазил естествената си обла форма, с произход от Канада, Китай, Япония, Корея, Тайван и Съединените американски щати, освен ако не е преминал съответната термична обработка за достигане на минимална температура на дървесната сърцевина от 56 °C за 30 минути и освен ако не се придружава от сертификатите, посочени в члена 7 или член 8 от споменатата директива;
като има предвид, че понастоящем в Общността се внася дървен материал от иглолистни дървесни видове с произход от Съединените американски щати; като има предвид, че в този случай в тази страна обикновено не се издават фитосанитарни сертификати; като има предвид, че е необходимо да се определят подробностите за системата за маркиране, която ще се използва за удостоверяване на това, че дървеният материал е преминал термична обработка, при която е постигната минимална температура на дървесната сърцевина от 56 °C за 30 минути;
като има предвид, че по отношение на Съединените американски щати Комисията е установила въз основа на информация, предоставена от Съединените американски щати, че е създадена официално одобрена и контролирана програма за сушен в сушилни камери строителен дървен материал, за да се гарантира, че строителният дървен материал е сушен в сушилни камери и в продължение на достатъчен период от време за постигане на термично унищожаване на съответните вредни организми (Bursaphelenchus xylophilus и неговите носители); като има предвид, че рискът от разпространение на тези вредни организми се намалява, при условие че дървеният материал се съпровожда от „Сертификат за термична обработка в сушилна камера“, издаден по гореспоменатата програма;
като има предвид, че Комисията ще осигури предоставянето от страна на Съединените американски щати на цялата техническа информация, необходима за извършване на оценка на дейността на горепосочената програма;
като има предвид, че настоящото разрешение ще бъде преразгледано най-късно до 1 април 1995 г.;
като има предвид, че мерките, предвидени в настоящото решение, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
1. На държавите-членки се разрешава да предвидят, при условията, определени в параграф 2 oт настоящия член, дерогация от член 7, параграф 2 и член 12, параграф 1, буква б) от Директива 77/93/ЕИО, за дървен материал от иглолистни дървесни видове, преминал необходимата термична обработка, с произход от Съединените американски щати.
2. Следва да бъдат спазени следните условия:
а)
дървеният материал трябва да е произведен в дъскорезници или обработван в подходящи помещения, одобрени и приети от Службата за инспекция на здравето на животните и растенията към Министерството на земеделието на САЩ да участват в програмата за сушене на строителен дървен материал в сушилни камери;
б)
дървеният материал се суши в продължение на достатъчно дълъг период за постигане на минимална температура на дървесната сърцевина от 56 °C за 30 минути в сушилна камера, която е изпитана и одобрена за целта от Службата за инспекция на здравето на животните и растенията към Министерството на земеделието на САЩ; когато се използва програма, при която температурата на сухия термометър не достига 56 °C, процесът на сушене включва период на обработка в края на цикъла на сушене, като температурата на сушилната камера би трябвало да достигне 60 °C в продължение на поне един час;
в)
след констатиране спазването на условията, посочени в буква б), в горната дясна четвърт на надлъжната страна на всеки денк или на опаковката му се поставя стандартизирана марка от или под контрола на назначеното за целта длъжностно лице от дъскорезницата, посочена в буква а);
г)
създава се система за проверка с цел следене спазването на условията, предвидени в букви б) и в), от официални агенции за оценка на качеството, квалифицирани и упълномощени за целта по програма, одобрена и контролирана от Службата за инспекция на здравето на животните и растенията към Министерството на земеделието на САЩ;
д)
системата за проверка трябва да позволи на инспекторите от Службата за инспекция на здравето на животните и растенията към Министерството на земеделието на САЩ да наблюдават одобрените дъскорезници, посочени в буква a), и да предприемат случайни проверки преди експедиция;
е)
дървеният материал се придружава от „Сертификат за термична обработка в сушилната камера“, който е стандартизиран по програмата, посочена в буква а), отговаря на образеца, представен в приложението към настоящото решение, и се издава от лице, упълномощено да участва от името на дъскорезниците в програмата, одобрена от Службата за инспекция на здравето на животните и растенията към Министерството на земеделието на САЩ.
Член 2
Без да се засягат разпоредбите, предвидени в член 14, параграф 5 от Директива 77/93/ЕИО, държавите-членки уведомяват Комисията и останалите държави-членки за всички случаи, когато въведените съгласно настоящото решение пратки не отговарят на условията, посочени в член 1, параграф 2, букви в) и е).
Член 3
Разрешението, предоставено в член 1, се прилага от 1 юни 1993 г. То се отменя, ако се установи, че условията, посочени в член 1, параграф 2, не са достатъчни, за да предотвратят въвеждането на вредни организми, или ако тези условия не са спазени. Разрешителното ще се преразгледа най-късно до 1 април 1995 г.
Член 4
Адресати на настоящото решение са държавите-членки.
Съставено в Брюксел на 22 юни 1993 година.